A BIZOTTSÁG 1756/2004/EK RENDELETE
(2004. október 11.)
egyes, a 2000/29/EK tanácsi irányelv V. melléklete B. részében felsorolt növények, növényi termékek és egyéb áruk növény-egészségügyi ellenőrzése redukálási típusához és szintjéhez előírt bizonyítékok és kritériumok részletes feltételeinek meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 13a. cikke (5) bekezdésének c) pontjára,
mivel:
(1)
A 2000/29/EK irányelv szerint minden olyan szállítmányt, amely az irányelv V. melléklete B. részében felsorolt növényeket, növényi termékeket és egyéb árukat tartalmaz, azonosítási és növény-egészségügyi ellenőrzésnek kell alávetni a Közösségbe való beléptetés engedélyezése előtt.
(2)
Annak engedélyezéséhez, hogy a növény-egészségügyi ellenőrzések korlátozott gyakorisággal folyhassanak le, a 2000/29/EK irányelv 13a. cikke (2) bekezdése második albekezdésének megfelelően szükséges benyújtani a részletekre is kiterjedő bizonyítékát annak, hogy az adott irányelv V. mellékletében felsorolt, a Közösség területére beléptetett növények, növényi termékek és egyéb áruk megfelelnek az adott irányelvben meghatározott követelményeknek.
(3)
Mivel a palántázásra szánt növények, valamint azok a növények, növényi termékek és egyéb áruk, amelyekre a 2000/29/EK irányelv 16. cikke (3) bekezdésével összhangban elfogadott rendelkezések vonatkoznak, komoly veszélyt jelentenek arra nézve, hogy növényekre és növényi termékekre káros organizmusok behurcolására kerül sor, ezekre nem terjedhet ki a korlátozás.
(4)
Különleges feltételek vonatkoznak azokra a növényekre, növényi termékekre és egyéb árukra, amelyek a 2000/29/EK irányelv 15. cikke (1) bekezdésében foglalt rendelkezések szerinti ideiglenes mentesítés alapján kaphatnak engedélyt a Közösség területére történő beléptetésre. Következésképpen az említett növények, növényi termékek és egyéb áruk növény-egészségügyi ellenőrzését nem lehet korlátozott gyakorisággal végezni.
(5)
Az e határozatban előírt intézkedések összhangban vannak a Növény-egészségügyi Állandó Bizottság véleményével,
ELFOGADTA EZT A RENDELETET:
1. cikk
Ez a rendelet azokra a 2000/29/EK irányelv 13a. cikke (1) bekezdése b) pontjának iii. alpontja által előírt növény-egészségügyi ellenőrzésekre vonatkozik, amelyek a 2000/29/EK irányelv V. melléklete B. részében felsorolt, egy-egy meghatározott országból, területről vagy országrészből származó növényekre, növényi termékekre és egyéb árukra (a továbbiakban: az adott termékekre) irányulnak, a következők kivételével:
a)
palántázásra szánt növények;
b)
bármely növény, növényi termék vagy egyéb áru, amelynek a Közösség területére történő beléptetéséhez a 2000/29/EK irányelv 15. cikke (1) bekezdésében meghatározott rendelkezések szerinti felhatalmazásra van szükség;
c)
bármely növény, növényi termék vagy egyéb áru, amelyre a 2000/29/EK irányelv 16. cikkének (3) bekezdésében meghatározott ideiglenes rendelkezések vonatkoznak;
d)
bármely növény, növényi termék vagy egyéb áru, amely szerepel a 2000/29/EK irányelv 13a. cikke (5) bekezdésének b) pontja szerint összeállított listán.
2. cikk
(1) Bármely tagállam a Bizottsághoz folyamodhat, hogy az adott termék növény-egészségügyi ellenőrzéseire vonatkozóan korlátozott gyakoriságot kérjen. A pályázatnak az I. mellékletben szereplő információkat kell tartalmaznia.
(2) A Bizottság a 3. cikkben megadott feltételek figyelembevételével és a 4. cikk által meghatározott kritériumok alkalmazásával listát készít az adott termékekről, amelyekre irányulóan korlátozott gyakorisággal lehet elvégezni a növény-egészségügyi ellenőrzéseket, valamint megjelöli a korlátozott gyakoriság mértékét.
(3) A Bizottság, miután tanácskozik a 2000/29/EK irányelv 18. cikkében említett bizottsággal, közzéteszi ezt a listát.
3. cikk
Az adott terméket korlátozott gyakoriságú növény-egészségügyi ellenőrzésnek lehet alávetni, feltéve hogy:
a)
az adott terméknek a Közösség területére beléptetett szállítmányainak átlagos száma három éven keresztül évente legalább 200; és
b)
az adott termék - amelyre vonatkozóan az ellenőrzéseket végzik - szállítmányainak minimális száma az előző három év alatt legalább 600; és
c)
az adott terméknek az I. melléklet e) pontjában említett káros organizmusokkal fertőzött szállítmányainak a száma minden évben kevesebb mint 1 %-a az adott terméknek a Közösség területére beléptetett szállítmányai teljes számának; és
d)
az adott termékekre vonatkozó pályázat a 2. cikk (1) bekezdésének megfelelően a Bizottság rendelkezésére áll.
4. cikk
(1) A korlátozott gyakoriság mértékének a 2. cikk (2) bekezdésében említetteknek megfelelően a következő kritériumokon kell alapulnia:
a)
az adott termék olyan szállítmányainak a száma, amelyekről bebizonyosodott, hogy az I. melléklet e) pontjában említett felsorolásban szereplő káros organizmusokat tartalmaznak;
b)
az I. melléklet e) pontjában említett felsorolásban szereplő káros organizmusok becsült mobilitása a legmobilisabb stádiumban, amikor az organizmus ki tud fejlődni az adott növényen vagy növényi terméken;
c)
az adott termék azon szállítmányainak száma, amelyeken természettani növény-egészségügyi ellenőrzést hajtottak végre;
d)
bármely egyéb tényező, amely lényeges lehet az adott kereskedelem növény-egészségügyi kockázatának a meghatározásakor.
(2) A korlátozott gyakoriság típusát a tagállamonként az adott termékre irányulóan lefolytatható növény-egészségügyi ellenőrzések minimumszázalékával kell kifejezni. Ez a minimumszázalék minden tagállam minden olyan szállítmányára vonatkozik, amely az adott, a területére beléptetett terméket tartalmazza.
5. cikk
(1) A 2000/29/EK irányelv 16. cikke (1) bekezdése sérelme nélkül, azzal a céllal, hogy figyelemmel lehessen kísérni az adott termék behozatalát, amelynek során e rendeletnek megfelelően növény-egészségügyi ellenőrzések zajlanak, az importáló tagállamok minden évben legkésőbb március 31-ig ellátják a Bizottságot és a többi tagállamot a II. mellékletben felsorolt információkkal.
(2) A Bizottság ezen információt alapul véve és összhangban a 3. és 4. cikk előírásaival beszámolót készít, és megállapítja, hogy az adott termékekre vonatkozóan az ezen rendelet szerinti korlátozott gyakoriság ellenére még végrehajthatók-e növény-egészségügyi ellenőrzések, és ha igen, milyen gyakorisággal.
(3) Ha az adott, ezen rendelet szerint korlátozott gyakorisággal ellenőrzendő termék importszállítmányai teljes számának 1 %-a fertőzöttnek bizonyul bármely olyan organizmus által, amely a 2000/29/EK irányelv I. vagy II. melléklete felsorolásában szerepel, az adott termék a továbbiakban nem bizonyul alkalmasnak arra, hogy csak korlátozott gyakorisággal végezzenek el rajta növény-egészségügyi ellenőrzéseket.
6. cikk
Amennyiben az 5. cikk (2) bekezdésében található értékelés vagy az az 5. cikk (3) bekezdésében említett szempont alapján vagy a tagállamok frissebb nem-megfelelési feljegyzéseiből nyilvánvalóvá válik, hogy az adott termék többé már nem felel meg a 3. cikkben közzétett előírásoknak, a Bizottság módosítja az adott termék azon felsorolását, amelyen az szerepel, hogy mely növény-egészségügyi ellenőrzéseket lehet korlátozott gyakorisággal végezni, és kihirdeti az említett módosítást.
7. cikk
Ezt a határozatot legkésőbb 2007. január 1-jéig felül kell vizsgálni.
8. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
2005. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. október 11-én.